ครม.อนุมัติ ศึกษาโครงการพัฒนาพื้นที่ระเบียงเศรษฐกิจภาคใต้อย่างยั่งยืน(SEC) ตั้งกรอบพัฒนา 116 โครงการ วงเงินกว่าแสนล้านบาท
ครม.อนุมัติ ศึกษาโครงการพัฒนาพื้นที่ระเบียงเศรษฐกิจภาคใต้อย่างยั่งยืน(SEC) ตั้งกรอบพัฒนา 116 โครงการ วงเงินกว่าแสนล้านบาท ระหว่างปี 2562- 2565นายณัฐพร จาตุศรีพิทักษ์ ที่ปรึกษารัฐมนตรีประจำสำนักนายกรัฐมนตรี แถลงผลการประชุมคณะรัฐมนตรี ว่าที่ประชุมเห็นชอบ ให้มีการศึกษาความเหมาะสมในรายละเอียดของรูปแบบการพัฒนา โครงการพัฒนาพื้นที่ระเบียงเศรษฐกิจภาคใต้อย่างยั่งยืน(Southern Economic Corridor(SEC)) ในพื้นที่จังหวัดชุมพร – ระนอง และพื้นที่จังหวัดสุราษฎร์ธานี – นครศรีธรรมราช ตามที่สำนักงานสภาพัฒนาการเศรษฐกิจและสังคมแห่งชาติ (สศช.) เสนอ ภายใต้กรอบการพัฒนา 4 ด้าน คือ การพัฒนาประตูการค้าฝั่งตะวันตก การพัฒนาประตูสู่การท่องเที่ยวอ่าวไทยและอันดามัน การพัฒนาอุตสาหกรรมฐานชีวภาพและการแปรรูปการเกษตรมูลค่าสูง และการอนุรักษ์ทรัพยากรธรรมชาติ การส่งเสริมวัฒนธรรม และการพัฒนาเมืองน่าอยู่ ประกอบด้วยโครงการจำนวนรวม 116 โครงการ กรอบวงเงินปี 2562 – 2565 รวม 106,790.13 ล้านบาท โดยมอบหมายให้หน่วยงานที่เกี่ยวข้องดำเนินโครงการและขอรับการจัดสรรงบประมาณให้เป็นไปตามกรอบการพัฒนาดังกล่าวต่อไป สำหรับโครงการจำเป็นเร่งด่วน (Quick – win) ที่ สศช. ขอรับการจัดสรรงบประมาณรายจ่ายประจำปีงบประมาณ พ.ศ. 2562 งบกลาง รายการเงินสำรองจ่ายเพื่อกรณีฉุกเฉินหรือจำเป็นจำนวน 5 โครงการ วงเงิน 448.6973 ล้านบาท ซึ่งเป็นโครงการของกรมการปกครองส่วนท้องถิ่น คือ การพัฒนาแหล่งท่องเที่ยวบนเกาะพยาม วงเงิน 132.8 ล้านบาทโครงการเตรียมความพร้อมผู้สูงอายุเทศบาลชุมพร วงเงิน 12.6 ล้านบาท โครงการป่าชายเลนระนองสู่มรดกโลก โดยกรมกรมทรัพยากรทางทะเลและชายฝั่ง วงเงิน 88.5 ล้านบาท โครงการสนับสนุนการแปรรูปสมุนไพรแบบครบวงจร โดยกระทรวงสาธารณสุข วงเงิน 194.6 ล้านบาท โครงการ SECR ศูนย์ความชาญการวิจัยเชิงพื้นที่ โดยสำนักงานคณะกรรมการวิจัยแห่งชาติ วงเงิน 20 ล้านบาท